text: Søvndal sender valghilsen fra sidelinjen
  26 maj 2015 kl. 21.01
  SFs tidligere formand, forhenværende udenrigsminister Villy Søvndal sender tirsdag aften en valghilsen på Facebook med opfordring til at stemme på SF og støtte SFs nuværende formand Pia Olsen Dyhr ved det folketingsvalg, som ifølge Søvndal kommer om meget kort tid.
  Det er første gang siden 31. august 2013, at Villy Søvndal opdaterer sin Facebook-side, der har 98.000 følgere.
  Den 11. december 2013 meddelte Villy Søvndal, der bor i Sdr. Bjert syd for Kolding, at han trak sig som udenrigsminister og medlem af Folketinget efter, at han nogle måneder forinden var blevet ramt af en blodprop.
  Siden har Villy Søvndal afholdt sig fra at kommentere politik - men nu lyder det fra sidelinjen i Sdr. Bjert:
  - Om meget kort tid kommer valget. Og her vil jeg anbefale alle at stemme SF. Det kommer næppe som den store overraskelse. For der er brug for et stærkt SF, hvis vi skal sikre en dagpengeløsning, prioritere flere voksne til vores børn og skabe grønne arbejdspladser, skriver Villy Søvndal bl.a. på Facebook.
  
  